**Odiseea spre neuitări**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Demult, demult,

Îmi place primăvara s-o ascult,

S-o simt, să-mi fie

O mângâiere și o bucurie,

Să-mi dea mireasma florilor de tei

Și amintirea vechii odisei

A pașilor pe care-n vremuri, eu,

Îi presăram pe drumul tău, mereu,

Căci tu-mi erai

Ispita coborâtă dintr-un rai

Ori dintr-un vis

Pe care Universul l-a trimis

Unduitor, tăcut, plutind ușor

Prin liniștea adâncului de dor

Și ai rămas pe-un loc ce-n veșnicii

A fost al tău și te-aștepta să vii.

Acolo-mi ești,

Neîncetând de-atunci să-l îngrijești,

Să-mi fii, să-ți fiu

O primăvară-a timpului târziu

Din sufletu-mi ce vrea să îți rămână

Același ce a fost și, mână-n mână,

Să trecem împreună în uitare

Și-n neuitări din viața viitoare.